CELEX: 32014D0759
Language: el
Date: 2014-10-29 00:00:00
Title: 2014/759/ΕΕ: Εκτελεστική απόφαση της Επιτροπής, της 29ης Οκτωβρίου 2014 , για την τροποποίηση του παραρτήματος III της απόφασης 2007/777/ΕΚ όσον αφορά τις απαιτήσεις υγείας των ζώων για την ανίχνευση Trichinella στο υπόδειγμα κτηνιατρικού πιστοποιητικού για τις εισαγωγές στην Ένωση ορισμένων προϊόντων με βάση το κρέας που προέρχονται από κατοικίδιους χοίρους [κοινοποιηθείσα υπό τον αριθμό C(2014) 7921)]  Κείμενο που παρουσιάζει ενδιαφέρον για τον ΕΟΧ

31.10.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 311/78
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 29ης Οκτωβρίου 2014
   για την τροποποίηση του παραρτήματος III της απόφασης 2007/777/ΕΚ όσον αφορά τις απαιτήσεις υγείας των ζώων για την ανίχνευση Trichinella στο υπόδειγμα κτηνιατρικού πιστοποιητικού για τις εισαγωγές στην Ένωση ορισμένων προϊόντων με βάση το κρέας που προέρχονται από κατοικίδιους χοίρους
   
      
         [κοινοποιηθείσα υπό τον αριθμό C(2014) 7921)]
      
   
   (Κείμενο που παρουσιάζει ενδιαφέρον για τον ΕΟΧ)
   
      (2014/759/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 9 παράγραφος 4,
   Εκτιμώντας τα ακόλουθα:
   
               (1)
            
            
               Η απόφαση 2007/777/ΕΚ της Επιτροπής (2) καθορίζει, μεταξύ άλλων, τα υποδείγματα πιστοποιητικών για εισαγωγές ορισμένων προϊόντων με βάση το κρέας στην Ένωση. Προβλέπει ότι εισάγονται στην Ένωση μόνο τα φορτία προϊόντων με βάση το κρέας που πληρούν τις απαιτήσεις του υποδείγματος πιστοποιητικού υγείας των ζώων και δημόσιας υγείας που παρατίθεται στο παράρτημα III της εν λόγω απόφασης. Το εν λόγω υπόδειγμα περιλαμβάνει εγγυήσεις για την ανίχνευση Trichinella.
            
         
               (2)
            
            
               Ο κανονισμός (ΕΚ) αριθ. 2075/2005 της Επιτροπής (3) ορίζει κανόνες για τη δειγματοληψία σφαγίων των ειδών που είναι ευπρόσβλητα στη λοίμωξη από Trichinella και για τον προσδιορισμό του καθεστώτος των εκμεταλλεύσεων εκτροφής κατοικίδιων χοιροειδών.
            
         
               (3)
            
            
               Με τον κανονισμό (ΕΕ) αριθ. 216/2014 της Επιτροπής (4) για την τροποποίηση του κανονισμού (ΕΚ) αριθ. 2075/2005 χορηγείται παρέκκλιση από τις διατάξεις για τη διενέργεια δοκιμών κατά τη στιγμή της σφαγής σε εκμεταλλεύσεις που είναι επίσημα αναγνωρισμένες ως εκμεταλλεύσεις που εφαρμόζουν ελεγχόμενες συνθήκες σταβλισμού. Επιπλέον, ο κανονισμός (ΕΕ) αριθ. 216/2014 προβλέπει ότι μια εκμετάλλευση όπου εκτρέφονται κατοικίδιοι χοίροι μπορεί να αναγνωριστεί ως εκμετάλλευση που εφαρμόζει ελεγχόμενες συνθήκες σταβλισμού εάν, μεταξύ άλλων, ο υπεύθυνος της επιχείρησης τροφίμων εισάγει νέους κατοικίδιους χοίρους στην εν λόγω εκμετάλλευση μόνον όταν προέρχονται από άλλες εκμεταλλεύσεις που είναι επίσημα αναγνωρισμένες ως εκμεταλλεύσεις που εφαρμόζουν ελεγχόμενες συνθήκες σταβλισμού.
            
         
               (4)
            
            
               Το υπόδειγμα πιστοποιητικού υγείας των ζώων και δημόσιας υγείας που παρατίθεται στο παράρτημα III της απόφασης 2007/777/ΕΚ θα πρέπει να τροποποιηθεί ώστε να αντικατοπτρίζει τις απαιτήσεις που αφορούν τις εισαγωγές προϊόντων με βάση το κρέας που προβλέπονται στον κανονισμό (ΕΚ) αριθ. 2075/2005, όπως τροποποιήθηκε με τον κανονισμό (ΕΕ) αριθ. 216/2014.
            
         
               (5)
            
            
               Πρέπει, επομένως, να τροποποιηθεί αναλόγως η απόφαση 2007/777/ΕΚ.
            
         
               (6)
            
            
               Για να αποφευχθεί τυχόν διαταραχή στις εισαγωγές φορτίων προϊόντων με βάση το κρέας που προέρχονται από κατοικίδιους χοίρους, θα πρέπει να επιτραπεί κατά τη διάρκεια μιας μεταβατικής περιόδου υπό ορισμένες προϋποθέσεις η χρήση των πιστοποιητικών που εκδόθηκαν σύμφωνα με την απόφαση (ΕΕ) αριθ. 777/2010 στην έκδοσή τους πριν από τις τροποποιήσεις που εισάγονται με την παρούσα απόφαση.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το υπόδειγμα πιστοποιητικού υγείας των ζώων και δημόσιας υγείας του παραρτήματος III της απόφασης 2007/777/ΕΚ τροποποιείται ως εξής:
   
               1)
            
            
               Το σημείο II.2.3.1 αντικαθίσταται από το ακόλουθο κείμενο:
               
                           «είτε
                           
                        
                        
                           (2)[II.2.3.1.
                        
                        
                           τα προϊόντα με βάση το κρέας προέρχονται από κρέας κατοικίδιων χοίρων που είτε έχει υποβληθεί σε εξέταση για τριχίνωση με αρνητικά αποτελέσματα είτε έχει υποβληθεί σε επεξεργασία με ψύξη σύμφωνα με τον κανονισμό (ΕΚ) αριθ. 2075/2005·]
                        
                     
                           
                              είτε
                           
                        
                        
                           (2)(6)[II.2.3.1.
                        
                        
                           τα προϊόντα με βάση το κρέας προέρχονται από κρέας κατοικίδιων χοίρων προερχόμενο από κατοικίδιους χοίρους που είτε προέρχονται από εκμετάλλευση η οποία είναι αναγνωρισμένη επίσημα ως εκμετάλλευση που εφαρμόζει ελεγχόμενες συνθήκες σταβλισμού σύμφωνα με το άρθρο 8 του κανονισμού (ΕΚ) αριθ. 2075/2005 είτε από μη απογαλακτισμένους χοίρους ηλικίας κάτω των 5 εβδομάδων·]»
                        
                     
         
               2)
            
            
               στο μέρος II των σημειώσεων προστίθεται η ακόλουθη σημείωση μετά τη σημείωση (5):
               
                           «(6)
                        
                        
                           Ισχύει μόνο για χώρες που υπάγονται στην καταχώριση “K” στη στήλη “ΣΕ” στο παράρτημα 1 μέρος I του κανονισμού (ΕΚ) αριθ. 206/2010.»
                        
                     .
            
         Άρθρο 2
   Για μεταβατική περίοδο έως τις 31 Μαρτίου 2015, τα φορτία προϊόντων με βάση το κρέας τα οποία συνοδεύονται από το σχετικό πιστοποιητικό που έχει εκδοθεί το αργότερο την 1η Μαρτίου 2015 σύμφωνα με το υπόδειγμα πιστοποιητικού υγείας των ζώων και δημόσιας υγείας που παρατίθεται στο παράρτημα III της απόφασης 2007/777/ΕΚ, στην έκδοσή του πριν από την έναρξη ισχύος της παρούσας απόφασης, μπορούν να εξακολουθήσουν να εισάγονται στην Ένωση.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 29 Οκτωβρίου 2014.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 18 της 23.1.2003, σ. 11.
   
      (2)  Απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (ΕΕ L 312 της 30.11.2007, σ. 49).
   
      (3)  Κανονισμός (ΕΚ) αριθ. 2075/2005 της Επιτροπής, της 5ης Δεκεμβρίου 2005, για τη θέσπιση ειδικών κανόνων σχετικά με τους επίσημους ελέγχους για ανίχνευση Trichinella στο κρέας (ΕΕ L 338 της 22.12.2005, σ. 60).
   
      (4)  Κανονισμός (ΕΕ) αριθ. 216/2014 της Επιτροπής, της 7ης Μαρτίου 2014, σχετικά με την τροποποίηση του κανονισμού (ΕΚ) αριθ. 2075/2005 για τη θέσπιση ειδικών κανόνων σχετικά με τους επίσημους ελέγχους για ανίχνευση Trichinella στο κρέας (ΕΕ L 69 της 8.3.2014, σ. 85).